
PËR DELEGIMIN E KOMPETENCAVE DHE CAKTIMIN E DETYRAVE TË ZËVENDËSMINISTRIT TË ARSIMIT, ZNJ. HERIDA DURO

Në mbështetje të pikës 4, të nenit 102, të Kushtetutës së Republikës së Shqipërisë; neneve 22, 28 dhe 29, të ligjit nr. 44/2015, “Kodi i Procedurave Administrative të Republikës së Shqipërisë”; të pikës 2, të nenit 6, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”; dhe të pikës 2, të nenit 11, të ligjit nr. 90/2012, “Për organizimin dhe funksionimin e administratës shtetërore”, 

URDHËROJ:

1. Delegimin e kompetencave të titullarit të Ministrisë së Arsimit, zëvendësministrit të Arsimit, znj. Herida Duro, për ushtrimin e kompetencave në fushën e arsimit parauniversitar, lidhur me veprimtaritë ekstrakurrikulare që kryhen jashtë orarit mësimor.
 2. Në ushtrim të kompetencave të titullarit të Ministrisë së Arsimit, sipas pikës 1 të këtij urdhri, zëvendësministri ngarkohet të kryejë detyrat e mëposhtme: 
a) ndjek dhe nënshkruan të gjitha aktet për zbatimin e programit të qeverisë lidhur me hartimin, zbatimin dhe monitorimin strategjive kombëtare në fushën e arsimit parauniversitar, si dhe planeve të veprimit në zbatim të tyre për veprimtaritë ekstrakurrikulare që kryhen jashtë orarit mësimor;
b) kontribuon në hartimin, plotësimin dhe përmirësimin e kuadrit ligjor dhe nënligjor për organizimin dhe veprimtarinë në fushën e arsimit parauniversitar, për çështjet ekstrakurrikulare që kryhen jashtë orarit mësimor;
c) inicion dhe ndjek përgatitjen e akteve ligjore e nënligjore bazuar në planin e miratuar të akteve dhe rregulloreve, për veprimtaritë ekstrakurrikulare që kryhen jashtë orarit mësimor;
ç) trajton, nënshkruan dhe monitoron zbatimin e standardeve dhe kritereve të përcaktuara në kuadrin ligjor në fuqi, në fushën e arsimit parauniversitar, për veprimtaritë ekstrakurrikulare që kryhen jashtë orarit mësimor;
d) siguron të dhëna të detajuara dhe analiza periodike për politikat e zhvillimit të arsimit parauniversitar, për veprimtaritë ekstrakurrikulare që kryhen jashtë orarit mësimor; 
dh) ndjek dhe monitoron zbatimin e planit të veprimit për organizimin dhe zhvillimin e burimeve njerëzore, si dhe në ushtrimin e detyrave të tyre profesionale, për veprimtaritë ekstrakurrikulare, që kryhen jashtë orarit mësimor; 
e) nënshkruan, ndjek dhe monitoron ecurinë e programeve të financimit të arsimit parauniversitar, investimeve në arsimin parauniversitar, përfshirë edhe ato që lidhen me digjitalizimin e arsimit parauniversitar, për veprimtaritë ekstrakurrikulare që kryhen jashtë orarit mësimor; 
ë) nënshkruan dhe drejton grupe pune me nëpunës të ministrisë përgjegjëse për arsimin apo të strukturave vartëse për hartimin e akteve ligjore, nënligjore në fushën e arsimit parauniversitar, si dhe ndjek procesin për realizimin e detyrave të tyre, lidhur me veprimtaritë ekstrakurrikulare që kryhen jashtë orarit mësimor;
 f) nënshkruan, ndjek dhe monitoron zbatimin e programeve dhe projekteve në fushën e arsimit parauniversitar, për veprimtaritë ekstrakurrikulare që kryhen jashtë orarit mësimor; 
g) ndjek dhe monitoron programet dhe planet e veprimit të Strategjisë Kombëtare të Arsimit dhe planet e veprimit në zbatim të legjislacionit në fuqi, për veprimtaritë ekstrakurrikulare që kryhen jashtë orarit mësimor; 
gj) ndjek, monitoron dhe nënshkruan akte që lidhen me performancën e strukturave arsimore të varësisë, duke marrë masa për organizimin e punës me strukturat përgjegjëse, që kanë fokus dhe objekt të punës arsimin parauniversitar, për veprimtaritë ekstrakurrikulare që kryhen jashtë orarit mësimor;
 h) ndjek, monitoron dhe nënshkruan akte që lidhen me projektet strategjike dhe programet arsimore duke bashkërenduar punën me ministritë e linjës dhe institucionet partnere ndërkombëtare, lidhur me veprimtaritë ekstrakurrikulare që kryhen jashtë orarit mësimor; 
 i) nënshkruan ngritjen e grupeve të punës dhe i drejton ato, në funksion të analizimit të programeve e projekteve dhe inicion përmirësimin e tyre në bashkëpunim me partnerë dhe ekspertë vendës dhe të huaj, për veprimtaritë ekstrakurrikulare që kryhen jashtë orarit mësimor;
 j) nënshkruan dhe miraton rregulloret tip të institucioneve të varësisë dhe manualet operacionale tip, për punën e institucioneve të arsimit parauniversitar, për veprimtaritë ekstrakurrikulare që kryhen jashtë orarit mësimor;
 k) trajton dhe nënshkruan shkresat që i drejtohen institucioneve paralele për çështje të antikorrupsionit dhe bashkëqeverisjes, lidhur me veprimtaritë ekstrakurrikulare që kryhen jashtë orarit mësimor; 
 l) ndjek dhe nënshkruan kthimin e përgjigjeve për shkresat, kërkesat dhe ankesat e ardhura nga institucionet shtetërore dhe organizmat e tjerë për fushën e arsimit parauniversitar, lidhur me veprimtaritë ekstrakurrikulare që kryhen jashtë orarit mësimor; 
ll) ndjek dhe nënshkruan udhëzimet në fushën e arsimit parauniversitar, për veprimtaritë ekstrakurrikulare që kryhen jashtë orarit mësimor; 
 m) përfaqëson ministrinë në këshilla vendës apo të huaj, grupe punë ndërinstitucionale, komisione sipas delegimit përkatës për fushën e përgjegjësisë që mbulon apo evente të tjera, për veprimtaritë ekstrakurrikulare që kryhen jashtë orarit mësimor;
n) përfaqëson institucionin në grupe pune, lidhur me fushën e arsimit, me qëllim hartimin dhe ndjekjen e programeve, projekteve dhe politikave arsimore në vend, për veprimtaritë ekstrakurrikulare që kryhen jashtë orarit mësimor;
nj) bashkëpunon dhe koordinon punën me zëvendësministrin për çështjet e arsimit të lartë, për çështje të caktuara që i përkasin edhe fushës së përgjegjësisë dhe veprimtarisë së dy ose më shumë zëvendësministrave, për veprimtaritë ekstrakurrikulare që kryhen jashtë orarit mësimor; 
o) ndjek procedurat e ngarkuara apo të autorizuara nga Ministri, bazuar në legjislacionin në fuqi, për veprimtaritë ekstrakurrikulare që kryhen jashtë orarit mësimor; 
p) trajton dhe nënshkruan përgjigjet për kontrollet dhe raportet e auditit të brendshëm sipas fushës së përgjegjësisë, të koordinuara nga Sekretari i Përgjithshëm, për veprimtaritë ekstrakurrikulare që kryhen jashtë orarit mësimor;
q) informon periodikisht dhe sa herë është e nevojshme, ndjekjen e detyrave dhe zbatimin e tyre, pranë Kabinetit të Ministrit, për veprimtaritë ekstrakurrikulare që kryhen jashtë orarit mësimor. 
3. Ngarkohet Sekretari i Përgjithshëm i Ministrisë të lehtësoje dhe mbështesë zëvendësministrin për përmbushjen e detyrave të ngarkuara. 
4. Delegimi i kompetencave mbaron me shfuqizimin e aktit të delegimit, si edhe me pushimin e ekzistencës së organit delegues ose të deleguar.
5. Ngarkohen për zbatimin e këtij urdhri zëvendësministri i Arsimit, znj. Herida Duro dhe Sekretari i Përgjithshëm i Ministrisë së Arsimit. 
Ky urdhër hyn në fuqi menjëherë dhe botohet në Fletoren Zyrtare.
 
MINISTËR I ARSIMIT
Mirela Kumbaro Furxhi

